**สภายุติธรรมแห่งสากล**

24 พฤษภาคม 2565

ถึง บาไฮศาสนิกชนทั่วโลก

เพื่อนที่รักทั้งหลาย

นับตั้งแต่พระอับดุลบาฮาทรงลิขิตธรรมจารึกแห่งแผนงานสวรรค์ซี่งทรงร้องเรียกอย่างชัดแจ้งให้ศาสนิกชนลุกขึ้นเดินทางไปกว้างไกลเพื่อเพาะปลูก "เมล็ดพันธุ์อันพิสุทธิ์" แห่งคำสอนจากสวรรค์และเพื่อ "กลายเป็นต้นเหตุแห่งความสว่างของโลกมนุษย์" ได้มีคลื่นลูกแล้วลูกเล่าของผู้เป็นที่รักของพระองค์ที่ตอบรับคำร้องเรียกนี้อย่างกระตือรือร้นด้วยการเข้าสู่สนามแห่งการเป็นอาสาสมัครผู้บุกเบิก แผนงานสวรรค์—ซึ่งได้ดำเนินมาจนถึงสมัยที่สามแล้ว—รวมถึงแผนงานระดับโลกทั้งหลายของชุมชนบาไฮซึ่งประกอบกันขึ้นเป็นขั้นตอนที่ต่อเนื่องของแผนงานสวรรค์นั้น ยังคงสร้างแรงบันดาลใจและช่วยจัดช่องทางให้แก่ความพยายามของเพื่อน ๆ และช่วยส่งเสริมความรู้สึกถึงหน้าที่และความมุ่งมั่นในการสร้างโลกที่มีความเจริญรุ่งเรื่องทั้งทางด้านวัตถุและทางด้านจิตวิญญาณ แน่นอนว่า ด้วยความพยายามที่ทุ่มเทเหล่านี้ ศาสนาได้หยั่งรากลึกลงไปในหลาย ๆ มุมโลกที่อยู่ห่างไกลที่สุดและได้เจริญงอกงามในสภาพแวดล้อมที่มีความหลากหลาย และในที่ ๆ ดินแห่งหัวใจมนุษย์มีความอุดมสมบูรณ์เป็นพิเศษ การปลดปล่อยพลังแห่งการสร้างสังคมก็ยิ่งชัดเจนขึ้นเรื่อย ๆ สิ่งที่ต้องบรรลุในแผนงานที่ผ่านมาสองแผนสุดท้ายส่งผลให้มีการเน้นย้ำมากขึ้นเกี่ยวกับอาสาสมัครผู้บุกเบิกภายในประเทศ ซึ่งเป็นผลให้เพื่อน ๆ มากกว่า 7,000 คนได้เข้ามาสู่หนทางแห่งการรับใช้นี้ ในขณะที่เพื่อน ๆ ประมาณ 700 คนตอบรับคำเรียกร้องนี้ในระดับนานาชาติ เมื่อพิจารณาถึงข้อจำกัดต่าง ๆ ของการเคลื่อนที่และการเดินทางที่บังคับใช้ในช่วงเวลาที่มากพอควรของสองแผนงานดังกล่าว ความสำเร็จที่เกิดขึ้นนี้ถือว่าโดดเด่นเป็นอย่างยิ่ง และที่น่าทึ่งยิ่งกว่าคือความจริงที่ว่า อาสาสมัครผู้บุกเบิกเหล่านี้มาจาก 169 ประเทศ—ซึ่งเป็นข้อพิสูจน์ถึงขีดความสามารถทางจิตวิญญาณ การอุทิศตน และ ความแน่วแน่ของสาวกของพระบาฮาอุลลาห์

ตามที่ได้ระบุไว้ในจดหมายของสภายุติธรรมแห่งสากล ฉบับลงวันที่ 30 ธันวาคม 2564 ถึงการประชุมของคณะที่ปรึกษาประจำทวีปนั้น ประเทศหรือภูมิภาคที่ศาสนาอยู่ในระยะเริ่มแรกของการพัฒนาจะได้รับประโยชน์อย่างมากจากการเรียนรู้ที่กำลังเกิดขึ้นในชุมชนบาไฮทั้งหลายทั่วโลกในเรื่องการขับเคลื่อนงานด้านการขยายตัวและการรวบรวมให้เป็นปึกแผ่น สิ่งที่ปรากฏชัดในแง่มุมนี้คือประโยชน์ของการมีกลุ่มชุมชนที่ผ่านหลักชัยที่สามไปแล้ว ด้วยเหตุนี้ หนึ่งในเป้าหมายหลักของแผนงานเก้าปี คือการมีกลุ่มชุมชนที่ผ่านหลักชัยที่สามอย่างน้อยหนึ่งแห่งในทุกประเทศและภูมิภาค ตอนนี้มีพื้นที่ประมาณ 160 แห่งที่ยังต้องทำให้เป้าหมายนี้บรรลุผลสำเร็จ ระยะเริ่มต้นนี้จึงจำเป็นต้องมีอาสาสมัคร ผู้บุกเบิกหลายร้อยคน ส่วนใหญ่ในระดับนานาชาติ เพื่อรับประกันว่าเป้าหมายนี้จะบรรลุผลสำเร็จก่อนสิ้นสุดแผนงาน สำหรับเรื่องนี้ เป็นที่คาดหวังว่าชุมชนบาไฮในประเทศที่กระบวนการเจริญเติบโตได้ฝังรากอย่างมั่นคงแล้วจะเป็นผู้จัดหาอาสาสมัครผู้บุกเบิกส่วนใหญ่ “เป็นที่คาดหมายว่าเพื่อน ๆ เหล่านี้จะมาจากกลุ่มชุมชนที่แข็งแรงกว่า จะตั้งถิ่นฐานในศูนย์กลางกิจกรรมที่มีความก้าวหน้าน้อยกว่าซึ่งอยู่ในประเทศหรือภูมิภาคที่เป็นฝ่ายรับ และจะกลายเป็นส่วนหนึ่งของนิวเคลียสที่กำลังก่อตัวขึ้นของกลุ่มบุคคลที่มุ่งมั่นที่จะปลูกฝังแบบแผนวิถีชีวิตชุมชนที่มีชีวิตชีวา” พลังทางจิตวิญญาณที่ถูกปลดปล่อยออกมาจากการเคลื่อนไหวนี้ประกอบกับประสบการณ์ที่อาสาสมัครผู้บุกเบิกสามารถนำมาสู่ชุมชนคือแรงกระตุ้นที่มีพลังที่เร่งให้เกิดความก้าวหน้า ธรรมสภาบาไฮแห่งชาติและสภาบาไฮแห่งภูมิภาคในประเทศที่มีการคาดหวังว่าจะส่งอาสาสมัครผู้บุกเบิก มีหน้าที่อันพิเศษในการอำนวยความสะดวกให้กับการเคลื่อนไหวนี้ และในการยื่นมือเข้าไปสนับสนุนกลุ่มชุมชนเป้าหมาย เช่น โดยการอำนวยความสะดวกให้มีการเยี่ยมเยียนของครูเดินทางสอนศาสนาและผู้คอยให้คำแนะนำด้านสถาบันฝึกอบรม หรือช่วยประสานงานให้ผู้ที่มีความกระตือรือร้นในการร่วมกิจกรรมในชุมชนใหม่ที่อาสาสมัครผู้บุกเบิกย้ายเข้าไปอยู่ให้เข้าถึงกระบวนการเรียนรู้ที่กำลังเกิดขึ้นในกลุ่มชุมชนที่ก้าวหน้าในประเทศของตน

ดังที่ได้ระบุไว้ในจดหมายของเราที่ส่งถึงชาวบาไฮทั่วโลกในช่วงเรซวาน มีการคาดว่าตลอดแผนงานปัจจุบัน โครงการเพื่อการเจริญเติบโตจะถูกก่อตั้งขึ้นในกลุ่มชุมชนใหม่หลายพันแห่ง ซึ่งจำนวนของกลุ่มชุมชนที่มีโครงการเพื่อการเจริญเติบโตอย่างเข้มข้นจะเพิ่มขึ้นกว่าเท่าตัวเป็น 11,000 แห่ง และจากจำนวนนี้จะมีมากกว่า 5,000 แห่งที่จะก้าวรุดหน้าไปมากกว่านั้น ความสำเร็จของวัตถุประสงค์ระดับโลกที่ท้าทายยิ่งเหล่านี้ ซึ่งอิงจากการคาดการณ์ของธรรมสภาแห่งชาติเอง เรียกร้องให้มีความก้าวหน้าอย่างเร่งด่วนในหลายด้าน ซึ่งหนึ่งในนั้นก็คือ การเริ่มกระบวนการหลั่งไหลของอาสาสมัครผู้บุกเบิกภายในประเทศอย่างต่อเนื่อง ผู้ซึ่งสามารถลุกขึ้นเพื่อย้ายไปยังละแวกบ้านหรือกลุ่มชุมชนที่จำเป็นต้องได้รับความช่วยเหลือ ในการนี้ ผลลัพธ์จะเกิดได้ง่ายขึ้นเมื่อผู้บุกเบิกเหล่านี้ย้ายจากกลุ่มชุมชนที่มีโครงการเพื่อการเจริญเติบโตที่ได้ก่อตัวขึ้นอย่างมั่นคงไปยังท้องถิ่นที่อยู่ใกล้เคียงหรืออยู่ในภูมิภาคเดียวกัน ซึ่งเป็นการใช้ประโยชน์จากความคล้ายคลึงกันในวัฒนธรรมและภาษา และเป็นการต่อยอดสายสัมพันธ์ทางสังคมและครอบครัวที่อาจมีอยู่ การรับใช้รูปแบบหนึ่งที่พัฒนาขึ้นในช่วงสองแผนงานสุดท้ายและทำให้เรามีความปีติยินดีอย่างยิ่งนั้นมีความเกี่ยวข้องกับการเคลื่อนไหวของเยาวชนผู้ซึ่งคว้าโอกาสของช่วงวัยที่ค่อนข้างมีอิสระ เพื่อมอบเวลาหลายเดือนในชุมชนใหม่ อันเป็นการมีส่วนสนับสนุนอย่างมีคุณค่าต่อพัฒนาการของชุมชนนั้น แบบแผนนี้ส่อแววที่ดียิ่งว่าจะประสบความสำเร็จในแผนงานเก้าปี

นอกเหนือจากสิ่งที่ได้บรรยายไว้ข้างต้น ศาสนิกชนผู้ได้รับการดลใจให้สละช่วงเวลาหนึ่งเพื่อ รับใช้ในฐานะอาสาสมัครผู้บุกเบิกนั้นย่อมสามารถมาจากที่ใดก็ได้และย้ายไปอาศัยอยู่ที่ใดก็ได้ในโลกนี้ซึ่งเป็นที่ที่ตนรู้สึกว่าสามารถมีส่วนสนับสนุนพัฒนาการของศาสนา การทำความคุ้นเคยกับข้อจำเป็นทั้งหลายของแผนงานระดับโลกและประสบการณ์ในการสอนศาสนาและในกิจกรรมการสร้างชุมชนในกลุ่มชุมชนของตนเองจะเป็นประโยชน์อย่างมหาศาลในสนามแห่งการรับใช้นี้

ด้วยความมั่นใจว่าชุมชนเห็นคุณค่าของความสำคัญของจุดเชื่อมต่อทางประวัติศาสตร์นี้และในขีดความสามารถในการตอบสนองต่อความต้องการของเวลานี้ เราจึงขอให้เพื่อน ๆ พิจารณาว่าพวกเขาจะมีส่วนสนับสนุนอย่างไรต่อองค์ประกอบที่จำเป็นอย่างยิ่งของแผนงานเก้าปี—ในเรื่องการส่งอาสาสมัครผู้บุกเบิก ทั้งภายในประเทศและในระดับนานาชาติ ในการเตรียมเข้าสู่สนามสำคัญยิ่งนี้ พวกเขาจะพบว่าคำแนะนำของสถาบันทั้งหลายเป็นสิ่งจำเป็นที่ขาดไม่ได้ ขณะที่พวกเขาลุกขึ้นแพร่กระจายสุคนธรสอันศักดิ์สิทธ์ไปกว้างไกล ถ้อยคำของท่านศาสนภิบาลถึงสาวกของพระผู้ทรงความงามอันอุดมพรเมื่อราวเจ็ดทศวรรษที่แล้วในการเปิดตัวแผนงานครูเสดโลก (แผนงาน 10 ปี) จะดังกึกก้องอยู่ในหูของพวกเขาอย่างแน่นอน: " 'ผ่องใสดั่งดวงจิต', 'พิสุทธิ์ดั่งอากาศ', 'โชติช่วงดั่งเปลวไฟ', 'ไม่อาจหยุดยั้งดั่งสายลม' ดังกล่าว เป็นถ้อยพระวจนะของพระบาฮาอุลลาห์ที่ทรงใช้ตักเตือนผู้ที่พระองค์ทรงรักในธรรมจารึกของพระองค์ และทรงชี้นำไม่เพียงผู้ที่ได้รับการคัดเลือกเพียงไม่กี่คนเท่านั้น แต่ทรงชี้นำกลุ่มผู้มีความศรัทธาแรงกล้าทุกคนให้กระจัดกระจายไปกว้างไกล ประกาศถึงความรุ่งโรจน์ของศาสนาของพระผู้เป็นเจ้าในยุคนี้ ปลุกจิตวิญญาณของผู้คนให้ตื่นขึ้นและจุดไฟในหัวใจของพวกเขาด้วยความรักของพระองค์พระผู้เดียวที่ทรงเป็นผู้ไถ่บาปจากสวรรค์ พระผู้ทรงมหิตธานุภาพ"

(ลงนาม) สภายุติธรรมแห่งสากล